Leier moet jammer sê oor ''n goeie boer is 'n dooie boer'-uitlating | Maroela Media
Leier moet jammer sê oor ''n goeie boer is 'n dooie boer'-uitlating
Jason Mfusi, SASCO-leier van die Noord-Wes Universiteit (NWU) moet om verskoning vra vir sy onlangse uitlating dat 'n "goeie boer 'n dooie boer" is.
AfriForum Jeug het Dinsdag in 'n mediasieproses, soos deur die NWU se Menseregtekommissie (MRK) versoek is, met Mfusi 'n ooreenkoms bereik. Ingevolge die skikking moet Mfusi 'n skriftelike verskoning aan die boeregemeenskap rig.
Dit volg nadat AfriForum Jeug 'n klag van haatspraak teen hom gelê het vir die uitspraak "My grandfather says 'n goeie boer is 'n dooie boer" wat hy op 4 Februarie op Facebook gemaak het. Ná talle klagtes van studente het AfriForum Jeug Pukke op 5 Februarie die klag teen Mfusi gebring, waarna die MRK van die NWU aangedui het dat die saak ondersoek sal word. Die betrokke student is intussen ook uit die koshuis geskors hangende 'n dissiplinêre verhoor.
"Die MRK het bevind dat die stelling wel haatspraak en rassisties van aard is, Mfusi het 'n skriftelike verskoning geteken waarin hy erken dat bepaalde gemeenskappe aanstoot kan neem oor sy uitlatings. Hy het ook om verskoning gevra," het Marcus Pawson, woordvoerder van AfriForum Jeug Pukke, gesê.
Mfusi het skriftelik skuld erken en aangedui dat:
hy erken en bevestig dat sy uitlatings die boeregemeenskap te na gekom het;
hy sy uitlatings diep betreur en terugtrek;
hy ander Suid-Afrikaners sal aanmoedig om nie soortgelyke uitlatings te maak nie;
hy geen reg gehad het om pyn vir 'n ander gemeenskap te veroorsaak nie;
hy as leier van SASCO, 'n student van die NWU en as 'n Suid-Afrikaner 'n rol in Suid-Afrika wil speel wat nie afbrekend is nie.